Nv hat rife vnd ǒch der sne geswendet
Nv hat rife vnd ǒch der sne geswendet·
al des lieben meien bluͤte·
walt vnd heide man nv blosse sihet·
den wirt alle ir not gewendet·
swenne in kvmt des svmers guͤte·
der froͤwet si so han ich trostes niht·
an das eine ob mich dú gv̊te
troͤstet nach der mir ist we·
so lebe ich in hohem mv̊te·
mich gefroͤite nie blv̊men noch der kle·

Si hat maniger tvgende gewalt·
dú vil svͤsse selic reine·
dú mich hat in senenden kvmber braht·
so ist ir twingen manic avlt·
der die ich in trúwen meine·
si lat mih verschinen in ir aht·
wolte si mir zeiner stunde·
noch ein lieblich kv́ssen geben·
von ir roͤselehtem mvnde·
des gedingen wolte ich aber leben·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse